Във връзка с поставените от Вас въпроси Ви изпращам коментар на КЕВР по всеки един от тях:

**- Във формирането на цената на водата влиза ли процент или част, която да се инвестира в подмяна на мрежата?**

***Отговор :*** *ВиК операторите стопанисват и управляват ВиК системи и съоръжения, които са публична държавна и общинска собственост, въз основа на договор, сключен със собствениците на ВиК активите – държавата и общините, обединени в т.н. асоциация по ВиК (АВиК). В сключените договори има поети ангажименти за минимални годишни инвестиции в публичните ВиК активи.*

*КЕВР от своя страна поставя на ВиК операторите цели за подобряване качеството на ВиК услугите, измервано с показатели за качество, като изисква да се предвидят необходимите инвестиции за тяхното постигане. В общия случай предложените в бизнес плановете инвестиции надхвърлят размера, определен по договор.*

*Съгласно регулаторната рамка, за целите на ценообразуването на ВиК услугите се допуска част от изчислените разходи за амортизации на публичните ВиК активи, предадени на ВиК оператора за стопанисване с договор, да се включат в цените на ВиК услугите, с оглед финансирането на инвестиции в тези активи. КЕВР ежегодно осъществява контрол върху реално отчетените от дружествата инвестиции и съгласно нормативната уредба има възможност двукратно през регулаторния период да коригира одобрените цени на ВиК услуги (чрез коефициент Qи) с отчетеното неизпълнение на инвестициите съгласно одобрения бизнес план.*

**- Качеството на водата отговаря ли на цената, т.е. по- високата цена ще доведе ли до подобряване на качеството на водата и на общия достъп до услугата?**

***Отговор :*** *КЕВР регулира качеството и цените на ВиК услугите чрез одобряване на 5-годишни бизнес планове на ВиК операторите. Качеството на услугата се измерва с показатели за качество (общо 30 на брой), които обхващат всички ключови аспекти на предоставяните услуги. Преди началото на всеки регулаторен период Комисията определя индивидуални цели на всеки показател и изисква от ВиК операторите да предложат в бизнес плана си достигането на тези цели. Дружествата могат да обосноват и по-ниски цели, в зависимост от реалните си възможности.*

*Предложените в бизнес плановете за този регулаторен период 2022-2026 г. изменения на цените са свързани с няколко основни фактора :*

* *Повишените цени на доставяната на свободен пазар електроенергия, които значително нараснаха през второто полугодие на 2021 г.*
* *Сключеното Национално тристранно споразумение между МРРБ, Български ВиК холдинг и синдикалните организации за ежегодно нарастване на разходите за заплати във ВиК сектора с 15%, поради факта, че средните заплати във ВиК дружествата са значително по-ниски от средните заплати по региони.*

*В тази връзка предложените в бизнес плановете заплати обуславят възможностите на ВиК операторите да стопанисват ВиК системите, да изпълняват заложените в бизнес плановете производствени, ремонтни и инвестиционни програми, както и да планират подобрение на качеството на ВиК услугите.*

**- Защо се повиши цената на водата в област Видин от 1 януари 2024 година и с колко процента е по- скъпа?**

***Отговор :*** *КЕВР одобри 5-годишния бизнес план на „ВиК-Видин“ ЕООД с решение № БП-Ц-18 от 31.08.2022 г., съответно дружеството започна да прилага новите цени на ВиК услуги, считано от 01.09.2022 г. Забавянето в одобрението на бизнес плана беше обусловено от действащия до 31.03.2022 г. мораториум върху цените на ВиК услугите.*

*В одобрения бизнес план е заложена комплексна цена на ВиК услугите (доставяне на вода, отвеждане и пречистване на отпадъчни води) в размер на 3,683 лв./м3 с ДДС за 2022 г., 3,913 лв./м3 с ДДС за 2023 г., 4,116 лв./м3 с ДДС за 2024 г. Така разработените цени не включват размер на прогнозна инфлация и са разработени въз основа на действащите договори на дружеството за доставка на материали и външни услуги.*

*Одобрените цени на ВиК услуги се изменят всяка година със служебно решение на КЕВР, в което се отчита натрупаната от датата на одобряване на бизнес плана инфлация, която се изменя с редица коефициенти, отчитащи ефективността на дружеството, изпълнението на конкретни оперативни и капиталови разходи и нива на показатели за качество.*

*Двукратно през регулаторния период КЕВР отчита изпълнението на инвестициите и нивата на единни показатели за ефективност и коригира одобрените цени на ВиК услуги в зависимост от отчетените резултати – след изтичане на третата година от периода, както и след петата година.*

*През изминалия регулаторен период 2017-2021 г. Комисията изпълни всички тези изисквания за всички ВиК оператори, включително и за „ВиК-Видин“ ЕООД.*

*След изтичането на третата година от периода (2019 г.), КЕВР оцени изпълнението на инвестициите и показателите за ефективност на „ВиК-Видин“ ЕООД за първите три години (2017-2019 г.) и отчете съществено неизпълнение. В резултат, при изменението на одобрените цени на ВиК услуги за 2021 г. въпреки натрупаната почти 5% инфлация, одобрената комплексна цена в размер на 3,005 лв./м3 с ДДС бе намалена до 2,518 лв./м3 с ДДС, което е намаление с над 16%.*

*След изтичането на петата година от периода (2021 г.) КЕВР оцени изпълнението на инвестициите и показателите за ефективност на „ВиК-Видин“ ЕООД за последните две години (2020-2021 г.) и отново отчете съществено неизпълнение. В резултат, при изменението на одобрените цени на ВиК услуги за 2023 г. въпреки натрупаната почти 3% инфлация, одобрената комплексна цена в размер на 3,913лв./м3 с ДДС бе намалена до 3,486 лв./м3 с ДДС, което е намаление от почти 11%.*

*През м. декември 2023 г. КЕВР служебно измени одобрените цени на „ВиК-Видин“ ЕООД за 2024 г. В тази процедура не се отчита изпълнението на одобрените инвестиции и нивата на показателите за ефективност, което ще бъде изпълнено след третата година на периода (2024 г.). Отчетената инфлация за периода м. септември 2022 – м. ноември 2023 г. е в размер на 8,1%. Одобрената комплексна цена за 2024 г. в размер на 4,116 лв./м3 с ДДС е изменена до 4,482 лв./м3 с ДДС, което е нивото на социална поносимост за област Видин.*

**- Заложено ли е в бизнес плана на ВиК- Видин вложение на част от средствата и ако да, каква част или процент от приходи или печалба, да бъдат вложени в подмяна на мрежата?**

***Отговор :*** *- В одобрения бизнес план са предвидени инвестиции в публичните ВиК системи и съоръжения, предоставени за експлоатация на „ВиК-Видин“ ЕООД от Асоциация по ВиК-Видин, както и инвестиции в собствени активи на дружеството, необходими за осъществяване на дейността като ВиК оператор:*

|  |  |  |  |  |  |  |  |
| --- | --- | --- | --- | --- | --- | --- | --- |
| ***Услуга*** | ***2022 г.*** | ***2023 г.*** | ***2024 г.*** | ***2025 г.*** | ***2026 г.*** | ***Общо*** | ***Дял от общо*** |
| ***Доставяне на вода на потребителите*** | ***957*** | ***1 357*** | ***455*** | ***382*** | ***368*** | ***3 520*** | ***77,6%*** |
| *Общо инвестиции в публични активи* | *805* | *1 230* | *348* | *248* | *197* | *2 829* | *62,4%* |
| *Общо инвестиции в собствени активи* | *152* | *127* | *107* | *134* | *171* | *692* | *15,3%* |
| ***Отвеждане на отпадъчните води*** | ***361*** | ***302*** | ***44*** | ***44*** | ***47*** | ***799*** | ***17,6%*** |
| *Общо инвестиции в публични активи* | *352* | *293* | *35* | *35* | *38* | *754* | *16,6%* |
| *Общо инвестиции в собствени активи* | *9* | *9* | *9* | *9* | *9* | *46* | *1,0%* |
| ***Пречистване на отпадъчните води*** | ***45*** | ***40*** | ***42*** | ***42*** | ***45*** | ***215*** | ***4,7%*** |
| *Общо инвестиции в публични активи* | *28* | *28* | *30* | *30* | *33* | *150* | *3,3%* |
| *Общо инвестиции в собствени активи* | *17* | *12* | *12* | *12* | *12* | *66* | *1,4%* |
| ***ОБЩО*** | ***1 364*** | ***1 700*** | ***541*** | ***469*** | ***461*** | ***4 535*** | ***100,0%*** |
| ***Общо инвестиции в публични активи*** | *1 186* | *1 552* | *413* | *313* | *268* | *3 732* | *82,3%* |
| ***Общо инвестиции в собствени активи*** | *178* | *148* | *128* | *156* | *193* | *803* | *17,7%* |

*От посочените инвестиции през 2022-2023 г. са планирани инвестиции в размер на 1 785 хил. лв. с привлечени средства (заеми) за изпълнение на проекта по ОП „Околна среда 2014-2020“, по която „ВиК-Видин“ ЕООД е бенефициент.*

*Подробна информация за параметрите на одобрения от КЕВР бизнес план на „ВиК-Видин“ ЕООД е общодостъпна в решение № БП-Ц-18 от 31.08.2022 г., публикувано на интернет страницата на КЕВР:* [*https://www.dker.bg/uploads/reshenia/2022/res\_bp\_c\_18\_22.pdf*](https://www.dker.bg/uploads/reshenia/2022/res_bp_c_18_22.pdf)

**- В какъв обем е изпълнен бизнес плана на дружеството, който включва подмяна на ВиК мрежата? Например, за сегашния от 2022 година досега колко са подменените тръби?**

***Отговор :*** *През 2023 г. КЕВР извърши проверка на изпълнението на одобрените бизнес планове на ВиК операторите за 2022 г., включително и за „ВиК-Видин“ ЕООД. Докладът от проверката е публикуван на интернет страницата на КЕВР в раздел ВиК/Информационна система:* [*https://www.dker.bg/uploads/documents/vik/rep\_proverki\_vik\_16112023.pdf*](https://www.dker.bg/uploads/documents/vik/rep_proverki_vik_16112023.pdf)*.*

*Ежегодно КЕВР публикува и годишни доклади за състоянието на ВиК сектора, включващи и индивидуални раздели за дружествата с одобрени бизнес планове. Годишният доклад за 2022 г. публикуван на интернет страницата на КЕВР в раздел ВиК/Информационна система:* [*https://www.dker.bg/uploads/documents/vik/rep\_prot\_348\_16112023.pdf*](https://www.dker.bg/uploads/documents/vik/rep_prot_348_16112023.pdf)

*Видно от информацията в доклада, през 2022 г. „ВиК-Видин“ ЕООД не е успяло да изпълни заложените в бизнес плана инвестиции:*

*При заложени инвестиции в публични ВиК активи в размер на 1186 хил. лв. са отчетени 311 хил. лв.*

*При заложени инвестиции в собствени активи в размер на 178 хил. лв. са отчетени 112 хил. лв.*

**- Има ли сигнали в КЕВР, които касаят т.нар. "общо потребление" и колко са годишно /свързани с разпределянето на допълнителни количества вода по индивидуалните партиди, представляващи разликата между отчета по общия водомер и сумата от индивидуалната консумация/?**

***Отговор :*** *Немалка част от постъпващите в КЕВР жалби на потребители срещу ВиК оператори са свързани с нуждата от заплащане на т.н. „общо потребление“ – например от общо постъпили 329 жалби през 2022 г., 49 броя са по тази категория. Сходна е ситуацията през 2023 г. – от общо 338 жалби, 50 са свързани с „общо потребление“.*

*Част от тези жалби включват принципно несъгласие с начина на определяне на категорията „общо потребление“ и КЕВР ги препраща на компетентният орган – Министерството на регионалното развитие и благоустройството (МРРБ).*

**- Какво предприема КЕВР по тези сигнали от граждани?**

***Отговор :*** *КЕВР няма компетентност да разглежда жалби по облигационни спорове, т.к. нормативната уредба предвижда такива спорове да се разглеждат от съда. КЕВР е компетентен да разглежда жалб,и свързани с достъпността и качеството на ВиК услугите и прилаганите от дружествата цени на ВиК услуги.*

*В тази връзка КЕВР няма нормативно правомощие да вземе отношение по жалбите на потребителите, свързани с несъгласие за заплащане на разход „общо потребление“. Все пак трябва да отбележим, че при всяка една постъпила жалба КЕВР изисква съответното дружество да представи свое становище по жалбата, при което в немалък брой случаи ВиК операторите, ако са допуснали грешка в начислените задължения, извършват корекция. От своя страна КЕВР приема решения за прекратяване на производството поради липса на компетентност, като подробно посочва действащите нормативни изисквания, приложими за съответния казус. Тези решения могат да са полезни на потребителите в случай, че решат да оспорят по съдебен път издадените от дружествата сметки за потребени ВиК услуги.*

**- Във връзка с наредбата, по която се отчитат и плащат ВиК услугите, КЕВР вижда ли необходимост да се направят промени, които да касаят справедливото измерване, отчитане и плащане на изразходената вода в сгради етажна собственост?**

***Отговор :*** *Редът за отчитане, фактуриране и заплащане на ВиК услугите се определя в Наредба № 4 от 14.09.2004 г. за условията и реда за присъединяване на потребителите и за ползване на водоснабдителните и канализационните системи, която се приема от министъра на регионалното развитие и благоустройството (Наредба № 4/2004 г.). Единствено МРРБ има компетентност да измени условията на наредбата. Темата за начина на формиране на разход „общо потребление“ е извън регулаторните функции на КЕВР.*

*Все пак трябва да отбележим, че ВиК операторите поддържат системата до водомера на сградното отклонение, след който инсталациите са собственост на потребителите, и в тази връзка дружеството следва да получи заплащане за всички водни количества, които е доставило в сградата. Независимо какъв режим за разпределянето на водните количества в сграда в режим на етажна собственост бъде възприет, потребителите винаги ще трябва да заплащат и частта, която е подадена в сградата, но не е отчетена от индивидуалните водомери.*

**- Ще предложи ли КЕВР , при обществено обсъждане на новия Закон за водоснабдяването и канализацията, промени в наредбата, които да гарантират коректно и справедливо отчитане и плащане на водата от потребители в сгради етажна собственост?**

***Отговор :*** *До момента бяха проведени три обществени обсъждания на проекта на новия Закон за водоснабдяване и канализация – през 2020 г., през 2022 г. и през 2023 г. Всички проекти са подготвени без координация и без съгласуване с КЕВР. Комисията, както и останалите заинтересовани лица, е запозната единствено с крайните проекти, като е приела становища по всеки един от тях и е посочила аргументи срещу много от предложените промени. Нашите становища са публично достъпни на интернет страницата на КЕВР в раздел ВиК/Информационна система:*

*Становището от 2022 г.:* [*https://www.dker.bg/uploads/documents/vik/Stanovishte\_ZVIK\_Prot\_%20350\_14122022.pdf*](https://www.dker.bg/uploads/documents/vik/Stanovishte_ZVIK_Prot_%20350_14122022.pdf)

*Становището от 2023 г.:* [*https://www.dker.bg/uploads/documents/vik/Stanovishte\_KEVR\_Prot\_152\_10052023.pdf*](https://www.dker.bg/uploads/documents/vik/Stanovishte_KEVR_Prot_152_10052023.pdf)

**- Защо не беше приета новата Наредба за условията и реда за присъединяване на потребителите и за ползване на водоснабдителните и канализационните системи, публикувана за обществено обсъждане през 2018 година и която трябваше да доведе до справедлив начин за измерване, отчитане и плащане на ВиК услугите?**

***Отговор :*** *През 2018 г. по инициатива на МРРБ беше сформирана работна група за изменение на Наредба №4/2004 г., в която бяха включени представители на КЕВР. Ние участвахме в над 20 работни срещи по подготовката на новата наредба. На 22.09.2018 г. МРРБ официално публикува за обществено обсъждане проект на нова наредба, по който КЕВР на 23.10.2018 г. прие становище.*

*В КЕВР не постъпи последваща информация защо Наредба №4/2004 г. не беше изменена. Този въпрос трябва да бъде отнесен към компетентният орган – МРРБ.*

**- Има ли ВиК разследващи функции, за да може да установи факти при жалби на потребители и ако няма кой има такива функции, тъй като е ясно, че абонатите нямат?**

***Отговор :*** *ВиК дружествата нямат разследващи функции.*

*Съгласно чл. 32, ал. 5 от Наредба № 4/2004 г.: при разлика в отчетеното количество вода по общия водомер и в сбора на отчетите по индивидуалните водомери, по-голяма от 20% в 7-дневен срок ВиК операторът уведомява упълномощения представител на етажната собственост. При подаване на молба от упълномощения представител на етажната собственост в 10-дневен срок от уведомяването, с цел установяване на причините операторът определя комисия. В тази комисия се включват молителят и представители на оператора, а съгласно ал. 6 в 14-дневен срок комисията съставя протокол, в който отразява установените причини и предложенията за тяхното отстраняване. Когато установените причини се дължат на неизправност в сградната инсталация, те се отстраняват от потребителите в етажната собственост, които заплащат разходите за извършената проверка.*

**- Възможно ли е в наредбата да бъдат вписани текстове, които да стимулират недобросъвестните абонати в жилищните блокове да осигурят достъп за отчитане на индивидуалните им водомери? Т.е. вместо добросъвестните да плащат разпределение като разлика, останала след като други не са отворили жилищата си и не са отчетени, на некоректните да бъдат начислявани суми по- големи от реалното им потребление?**

***Отговор :*** *- В Наредба № 4/2004 г. са предвидени такива разпоредби, но те следва да бъдат спазвани от ВиК операторите, а именно:*

*- при отказ на потребителя да осигури достъп на длъжностното лице на оператора за отчитане на показанията на водомера длъжностното лице съставя протокол (чл. 35, ал. 5), въз основа на който разходът на вода се изчислява по пропускателната способност на водопроводната инсталация, непосредствено преди водомера при непрекъснато изтичане на водата със скорост 1,0 м/с, за периода до предишен отчет (чл. 35, ал. 6), като в сгради в режим на ЕС, количествата се намаляват пропорционално до изравняване с отчетеното количество по общия водомер (чл. 39, ал. 4, т. 6).*

*- при формиране на водопотреблението за потребителите в етажната собственост с липсващи или неизправни индивидуални водомери да завишават количеството вода всяко тримесечие с по 1,0 куб. м за всеки обитател, съгласно разпоредбата на чл. 39, ал. 6 от Наредба 4/2004 г.;*

*- да прилагат разпоредбата на чл. 34а, ал. 5 от Наредба № 4/2004 г. при установяване на изтекъл срок за последваща проверка на индивидуалните измервателни уреди;*

*- да прилагат разпоредбата на чл. 40, ал. 1 от Общите условия, съгласно която при подадено мотивирано писмено заявление от страна на потребителя, ВиК операторът временно преустановява доставката на питейна вода чрез пломбиране на спирателния кран преди водомера за периода, посочен в заявлението, като в този случай се записват показанията на измервателните уреди при подаване на заявление.*

**- Защо се допуска отчитането на електромери и водомери да става по различен начин? Никой не плаща за изразходен ток на съсед, а плаща само толкова, колкото са данните на електромера за месеца.**

***Отговор :*** *Както е известно, в сградите в режим на етажна собственост няма „централен електромер“, чийто показания да се разпределят въз основа на индивидуалното потребление на всеки апартамент. Всеки имот в сградата има собствен електромер, който се отчита от електроразпределителното дружество, съответно няма „обща консумация“ която да се разпределя.*

*В случая с доставяната вода ситуацията е различна – всяка сграда има сградно водопроводното отклонение, на което се монтира общия водомер. След този водомер имаме сградна инсталация, собственост на потребителите. Във всеки обособен имот в сградата има монтирани индивидуални водомери, които са ангажимент на потребителите.*

*ВиК операторът отчита както общия, така и индивидуалните водомери и разпределя подадените водни количества в сградата, съгласно нормативните правила.*

*Във връзка с многобройнте зададени въпроси за начина на отчитане и фактуриране на ВиК услугите посочваме, че на интернет страницата на КЕВР има обособена рублика „Често задавани въпроси“ за всички регулирани сектори.*

*В раздела за ВиК е посочена подробна и важна информация за всички потребители на ВиК услуги по най-често задаваните въпроси:* [*https://www.dker.bg/bg/vik/vprosi-i-otgovori-vik.html*](https://www.dker.bg/bg/vik/vprosi-i-otgovori-vik.html)

 ПРЕСЦЕНТЪР НА КЕВР